DA Den Europæiske Unions Tidende L 226/48

DEN EUROPÆISKE CENTRALBANKS AFGØRELSE

af 19. august 2010

om manglende overholdelse af statistiske indberetningskrav

(ECB/2010/10)

(2010/469/EU)

STYRELSESRÅDET FOR DEN EUROPÆISKE CENTRALBANK HAR —

under henvisning til statutten for Det Europæiske System af Centralbanker og Den Europæiske Centralbank, navnlig artikel 5.1 og 34.1,

under henvisning til Rådets forordning (EF) nr. 2533/98 af 23. november 1998 om Den Europæiske Centralbanks indsamling af statistisk information (1), navnlig artikel 7,

under henvisning til Rådets forordning (EF) nr. 2532/98 af 23. november 1998 om Den Europæiske Centralbanks beføjelser til at pålægge sanktioner (2), navnlig artikel 6, stk. 2,

under henvisning til Den Europæliske Centralbanks forordning (EF) nr. 2157/1999 af 23. september 1999 om Den Europæiske Centralbanks beføjelser til at pålægge sanktioner (ECB/1999/4) (3), og

ud fra følgende betragtninger:

(1) Den Europæiske Centralbanks forordning (EF) nr. 25/2009 af 19. december 2008 om den konsoliderede balance i MFI-sektoren (monetære finansielle institutioner) (omarbejdet) (ECB/2008/32 (4) og Den Europæiske Centralbanks forordning (EF) nr. 63/2002 af 20. december 2001 vedrørende statistik over de monetære finansielle institutioners rentesatser på indlån fra og udlån til husholdninger og ikke-finansielle selskaber (ECB/2001/18 (5) fastlægger Den Europæiske Centralbanks (ECB’s) statistiske indberetningskrav, som rapporteringsenhederne skal overholde.

(2) Artikel 7, stk. 1, i forordning (EF) nr. 2533/98 bestemmer, at ECB kan pålægge rapporteringsenheder, som ikke opfylder statistiske rapporteringskrav i ECB-forordninger eller -beslutninger, sanktioner.

(3) For at sikre, at rapporteringsenhederne behandles lige, bør ECB anlægge en ensartet fremgangsmåde ved beregning af sanktioner for overtrædelser af indberetningskravene, ved overtrædelsesproceduren og ved alle forudgående foranstaltninger —

TRUFFET FØLGENDE AFGØRELSE:

Artikel 1

Definitioner

I denne afgørelse gælder:

1. »rapporteringsenhed«: har samme betydning som i artikel 1 i forordning (EF) nr. 2533/98.

2. »Monetær finansiel institution (MFI)«: har samme betydning som i artikel 1 i forordning (EF) nr. 25/2009 (ECB/2008/32).

3. »overtrædelse« og »sanktion«: har samme betydning som i artikel 1 i forordning (EF) nr. 2532/98.

4. »alvorlig forseelse«: omfatter enhver af følgende overtrædelser af indberetningskravene begået af rapporteringsenhederne:

5. »kompetent national centralbank«: centralbanken i den medlemsstat, i hvis retsområde overtrædelsen har fundet sted

6. »den nationale centralbanks frist«: den dato, som den enkelte nationale centralbank har fastsat for modtagelse af data fra rapporteringsenhederne.

Artikel 2

Anvendelsesområde

1. ECB og de nationale centralbanker overvåger rapporteringsenhedernes overholdelse af de mindstestandarder, som er nødvendige for, at de kan opfylde deres indberetningsforpligtelser, som angivet i bilag IV til forordning (EF) nr. 25/2009 (ECB/2008/32) og bilag III til forordning (EF) nr. 63/2002 (ECB/2001/18). I tilfælde af manglende overholdelse, kan ECB og den kompetente nationale centralbank beslutte at påbegynde en vurderingsfase og/eller indlede en overtrædelsesprocedure som angivet i artikel 3, stk. 1 og 2. Efter gennemførelse af en overtrædelsesprocedure kan ECB pålægge sanktioner i overensstemmelse med artikel 7 i forordning (EF) nr. 2533/98.

2. Der kan pålægges sanktioner efter afslutning af en overtrædelsesprocedure, såfremt der foreligger manglende overholdelse af mindstestandarder for overførsel (mht. rettidighed og tekniske indberetningskrav), nøjagtighed (mht. lineære begrænsninger og datakonsistens på tværs af frekvenser) og manglende begrebsmæssig overholdelse (mht. definitioner og klassifikationer). Der vil også blive pålagt sanktioner i tilfælde af en alvorlig forseelse.

Artikel 3

Vurderingsfase og overtrædelsesprocedure

1. Forud for indledning af en overtrædelsesprocedure i henhold til forordning (EF) nr. 2532/98 og forordning (EF) nr. 2157/1999 (ECB/1999/4):

a) kan den kompetente nationale centralbank, når den har registreret manglende overholdelse af indberetningskravene, give den pågældende rapporteringsenhed en advarsel, der oplyser om arten af den registrerede manglende overholdelse, og anbefale forbedrede foranstaltninger for at undgå gentagelse af den manglende overholdelse

b) ECB eller den kompetente nationale centralbank kan anmode den pågældende rapporteringsenhed om oplysninger angående den manglende overholdelse i henhold til artikel 2, stk. 2, i forordning (EF) nr. 2157/1999 (ECB/1999/4)

c) der skal gives den pågældende rapporteringsenhed lejlighed til at fremkomme med forklaring, hvis den mener, at den manglende overholdelse skyldtes omstændigheder uden for dens kontrol.

2. ECB eller den kompetente nationale centralbank kan indlede overtrædelsesprocedure i overensstemmelse med artikel 3 i forordning (EF) nr. 2532/98 og artikel 5 i forordning (EF) nr. 2157/1999 (ECB/1999/4). Der gælder tillige følgende regler:

a) overtrædelsesprocedure indledes uden nogen vurderingsfase i tilfælde af alvorlig forseelse

b) uden at det berører punkt a) indledes overtrædelsesprocedure, når den kompetente nationale centralbank i gentagne tilfælde har registreret manglende overholdelse, medmindre: i) ECB eller den kompetente nationale centralbank finder, at der ikke bør indledes overtrædelsesprocedure, fordi et eller flere af de registrerede tilfælde af manglende overholdelse er uden for rapporteringsenhedens kontrol, eller ii) den eventuelle bøde ville ligge under mindstegrænsen for pålæggelse af sanktioner.

3. Såfremt ECB eller den kompetente nationale centralbank indleder en overtrædelsesprocedure, skal denne procedure gennemføres i overensstemmelse med artikel 3 i forordning (EF) nr. 2532/98, herunder at ECB udsteder en skriftlig meddelelse og vedtager en begrundet beslutning.

Artikel 4

Pålæggelse af sanktioner

1. Sanktioner beregnes efter følgende to-trins procedure Først beregnes et grundbeløb, som afspejler kvantitative forhold. Derpå tages de i artikel 2, stk. 3, i forordning (EF) nr. 2532/98 angivne faktiske omstændigheder i betragtning, som kan få indflydelse på sanktionens faktiske beløbsstørrelse.

2. I tilfælde af overtrædelser, der angår rettidighed, afhænger overtrædelsens alvorlighed af antallet af arbejdsdage for forsinkelsen, målt i forhold til den nationale centralbanks frist.

3. I tilfælde af overtrædelser, der angår unøjagtighed og/eller begrebsmæssig overholdelse, afhænger overtrædelsens alvorlighed af fejlens størrelse. ECB tager ikke afrundingsfejl eller ubetydelige fejl i betragtning. For manglende begrebsmæssig overholdelse gælder desuden, at ordinære revisioner, dvs. ikke-systematiske revisioner af serier, der er indberettet inden for perioden (måned eller kvartal) efter den første indberetning, ikke betragtes som manglende begrebsmæssig overholdelse.

4. Artikel 7, stk. 4, i forordning (EF) nr. 2533/98 fastlægger de maksimale sanktioner, som ECB kan pålægge rapporteringsenhederne.

5. Såfremt en overtrædelse af statistiske indberetningskrav også medfører en overtrædelse af kravene om mindstereserver, pålægges ikke sanktioner for overtrædelsen af de statistiske indberetningskrav.

Artikel 5

Afsluttende bestemmelse

Denne afgørelse træder i kraft den 1. september 2010. Den har virkning for referenceperioden december 2010 for månedlige og årlige indberetningskrav og det fjerde kvartal 2010 for kvartalsvise indberetningskrav.

Udfærdiget i Frankfurt am Main, den 19. august 2010. Jean-Claude TRICHET Formand for ECB

(1) EFT L 318 af 27.11.1998, s. 8.

(2) EFT L 318 af 27.11.1998, s. 4.

(3) EFT L 264 af 12.10.1999, s. 21.

(4) EUT L 15 af 20.1.2009, s. 14.

(5) EFT L 10 af 12.1.2002, s. 24.